La Generalitat implanta un nou servei d'autobús llançadora Gandia-València que començarà a funcionar el 2 de novembre
26 octubre 2021

## La Generalitat implanta un nou servei d'autobús llançadora Gandia-València que començarà a funcionar el 2 de novembre26 octubre 2021Última actualització: 26 octubre 2021

![](../gestion/img/75837b533407055361aca7b6376efdfe50462fe7493b87b86e613e9b4e923b67.jpg)  
  

L’alcalde de Gandia, **José Manuel Prieto,** i el conseller de Política Territorial, Obres Públiques i Mobilitat, **Arcadi España,** acompanyats de la directora general d’Obres Públiques, Transport i Mobilitat Sostenible, **Roser Obrer,** i dels portaveus de tots els grups polítics amb representació al consistori gandià, han anunciat aquest matí a l’estació inter-modal de la ciutat la implantació d’un nou servei d’autobús llançadora Gandia-València que es posarà en marxa el pròxim 2 de novembre.

D’aquesta manera, de dilluns a divendres, s’establiran deu viatges diaris Gandia-València (des de les 6.15 fins a les 20.15 hores) i dotze València-Gandia (des de les 6.00 fins a les 22.00 hores), amb parades en l’estació d’autobusos en el cas de Gandia, i en València tant en l’estació d’autobús com a l’estació de tren Joaquín Sorolla, amb un preu de 7,25 euros el bitllet senzill i de 6,25 euros a partir de dotze viatges.

_“La Generalitat Valenciana, juntament amb l’Ajuntament de Gandia, volem reforçar aquest corredor fonamental per a la mobilitat en la província de València i per al desplaçament de molts ciutadans que han d’anar a estudiar i treballar a la ciutat de València. Així, volem complementar l’oferta que ara no funciona correctament del servei de Rodalies, amb una oferta potent que ofereix la Generalitat Valenciana perquè els veïns i veïnes de Gandia i la comarca puguen accedir en bones condicions de transport públic per a connectar-se amb la ciutat de València”,_ ha indicat España.

El conseller de Política Territorial també ha remarcat que _“és cert que en l’actualitat Rodalies no funciona com deuria. Per això, anem a complementar-ho amb aquest servei d’autobús llançadora i mantenir-ho, independentment de l’evolució que esperem siga positiva del servei de Rodalies. La Generalitat Valenciana vol estar ací, amb les seus competències i treballant de manera conjunta amb l’Ajuntament de Gandia per a reforçar el servei de transport públic i la connexió entre ciutats tan importants com Gandia i València”._

Per la seua banda, Prieto ha volgut agrair _“la sensibilitat del conseller i la Generalitat Valenciana, ja que fa molt de temps que estem en converses pràcticament setmanals per abordar els problemes de Rodalies. Hem de lloar la generositat i la implicació de la Generalitat Valenciana, responent ambdues Administracions dels problemes dels ciutadans de Gandia, la Safor i comarques veïnes que utilitzen una connexió que és vital per a la nostra mobilitat, amb les oportunitats que suposa per als nostres veïns estar ben connectats amb València”._

El primer edil de Gandia també ha posat de manifest que _“pensem que no fer res no és la solució, per això hem abordat amb la Conselleria els problemes de les freqüències de Rodalies. Volíem donar una resposta i fer-nos càrrec dels problemes que pateixen els seus usuaris, però també de les solucions que com Administració els podem oferir”,_ afegint que _“no hi ha solucions màgiques, ni solucions de hui per a demà. Però sí que hi ha una petició formal per a reunir-me amb el president de Renfe i traslladar-li diverses propostes, en la línia de ser part nosaltres també part de la solució”._

Per últim, l’alcalde ha reiterat, com així ja ho va indicar en el passat Ple de l’Ajuntament, que _“aquesta no és una qüestió de debat partidari i tots units hem de dur propostes a Renfe, amb un treball que ja estem fent prèviament per a enriquir la nostra línia de Rodalies i perquè seguim necessitant les connexions de tren amb  la capital valenciana”._

[Twittear](https://twitter.com/share)